《贺黄倬星太史母七十有一》
明代·何吾驺

圣寿方无极，词垣首被恩。岁星在金马，桃实寄庭萱。

帝宠文章贵，天成德齿尊。酒将茎露冷，斑惹御炉温。

万里南山祝，千年北海樽。玉堂开锦宴，鸾驭集文园。

水陆供仙馔，笙簧绕相门。紫荆有令弟，兰树识芳孙。

及此忠为孝，同誇丝是言。昔称三乐具，今喜五伦敦。

兰苑镂金石，螭头洁藻蘩。调元应有自，毋得颂纯坤。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。